FI Euroopan unionin virallinen lehti C 449/3

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2014/C 449/03)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

ASETUKSEN 9 ARTIKLASSA TARKOITETTU MUUTOSHAKEMUS

”QUESO ZAMORANO”

EY-nro: ES-PDO-0117-01031–14.8.2012

SMM ( ) SAN ( X )

1. Eritelmän kohta, jota / kohdat, joita muutos koskee

—

☐

—

☒

—

☐

—

☒

—

☒

—

☒

—

☒

—

☒

—

☒

2. Muutoksen/muutosten tyyppi

—

☐

—

☒

—

☐

—

☐

3. Muutos (muutokset)

Tuotteen kuvaus:

Tämä eritelmän osa on käyty läpi perusteellisesti, ja siitä on poistettu kohdat, jotka toistetaan muissa osissa.

Tuotteen määritelmää on muutettu sisällyttämällä siihen sana ”täysrasvainen”, joka esiintyi toisessa, poistettavassa kohdassa ja lisäämällä maininta, että Queso Zamorano -juusto voidaan valmistaa Churra- tai Castellana-rotuisen emän ja Assaf española -rotuisen isän risteytyksen ensimmäisen jälkeläispolven (F1) uuhen maidosta – tällöin eläinainesta ei voida uudistaa saman tilan eläimistä, sillä kyseisten uuhien (F1) jälkeläiset on vietävä pois tilalta 40 päivän kuluessa syntymästä.

Kyseinen risteytys on päätetty sisällyttää määritelmään, koska Assaf española -rotu on täysin sopeutunut rajatun maantieteellisen alueen ympäristöolosuhteisiin ja tyypillisiin tuotantokäytäntöihin. Assaf española -rotu, joka rekisteröitiin Espanjassa vuonna 2005, on syntynyt risteyttämällä Assaf-rodun pässejä toistuvasti peräkkäin Churra- ja Castellana-rotujen uuhien kanssa 40 vuoden ajan eli siitä lähtien, kun Assaf-rotu tuotiin Espanjaan. Tähän on syytä lisätä, että rodun kehitys Espanjassa on tapahtunut lähinnä Kastilia ja Leónissa, ennen kaikkea Zamoran maakunnassa, josta se on levinnyt muualle Espanjaan.

Sillä, että käytetään ainoastaan Churra- tai Castellana-rodun ja Assaf española -rodun ensimmäisen polven risteytyksen maitoa, varmistetaan yhteyden säilyminen maantieteelliseen alkuperään, koska vaatimus siitä, että emän on oltava Churra- tai Castellana-rotua, suojaa näitä maatiaisrotuja ja takaa niiden säilymisen. Näin myös kestävyys ja sopeutuminen ympäristöön paranevat. Risteytysten käyttöä puoltaa myös se, että kyseiset eläimet ovat paremmin sopeutuneita alueen tyypillisiin tuotantojärjestelmiin, mikä on yksi kyseisen alkuperänimityksen perusteista. Lisäksi risteytyssukupolven uuhien maidolla on samat ominaisuudet kuin kyseisten maatiaisrotujen maidolla ja siitä valmistetulla juustolla on samat, kuluttajien suuresti arvostamat erityisominaisuudet.

Valmiiksi kypsyneen juuston ominaisuudet on määritelty uudelleen tarkentaen sen fyysiset, aistinvaraiset ja kemialliset ominaisuudet.

Kypsymisaikaa mukautetaan juuston kokoon, jotta sillä prosessin päättyessä olisi Zamorano-juuston aistinvaraiset ominaisuudet; tätä varten lyhennetään alle 1,5 kilogramman painoisten juustojen kypsymisaika vähintään 60 päiväksi.

Maidon ja sen analyysiarvojen määrittely siirretään valmistusmenetelmää koskevaan kohtaan, koska on loogisempaa määritellä ne kyseisessä kohdassa raaka-aineen ominaisuuksina.

Alennetaan juustolta edellytettyä alinta mahdollista pH-arvoa, joksi vahvistetaan 4,8. Perusteena ovat viime vuosina saadut tutkimustulokset. Ne osoittavat, että se on tämän tyyppisten juustojen tavallinen pH-arvo, sekä sen, etteivät lopputuotteen ominaisuudet muutu tämän muutoksen vaikutuksesta.

Korvataan parametri ”proteiini” parametrillä ”kokonaisproteiini kuiva-aineesta”, sillä se kuvaa paremmin lopputuotteen ominaisuuksia. Vähimmäisarvoksi vahvistetaan 30 prosenttia.

Tarkennetaan valmiiksi kypsyneen juuston aistinvaraisten ominaisuuksien kuvaukseen sisältyvää viittausta kuoren väriin siten, että aikaisempi ”Kova ja kiinteä kuori, jonka väri on kalpean keltainen tai tumman harmaa” korvataan luonnehdinnalla ”Kova ja kiinteä kuori, jonka väri vaihtelee kalpean keltaisesta tumman harmaaseen”, koska Zamorano-juuston kuoren väri vaihtelee näiden ääripäiden, kalpean keltaisen ja tumman harmaan, välillä. Myös Zamorano-juuston tuoksua ja makua halutaan kuvata yksityiskohtaisemmin ja sen vuoksi lisätään seuraava teksti:

”Tuoksu ja maku tuoreelle ja aina puhtaalle lampaanmaidolle tyypillisiä; nuorten juustojen tuoksussa ja maussa vivahdus voisulaa ja heinää ja kypsymisen edetessä juustoon tulee hyvin juoksettuneen maidon hivenen kuivien hedelmien ja pähkinöiden makua muistuttava maku; pitkään kypsyneiden juustojen maku on voimakas ja niillä on pitkä jälkimaku.”

Alkuperätodisteet:

Tässä eritelmän osassa on haluttu esittää selkeämmin valvontamenettely suojatun alkuperänimityksen saaneiden juustojen laadun ja alkuperän takaamiseksi, ja tästä syystä se on muotoiltu uudelleen poistamalla tarpeettomat kohdat. Siihen lisätään maininta juuston kuoreen kiinnitettävästä kaseiinilaatasta, joka on yksi tärkeimmistä tunnistus- ja valvontaelementeistä, ja siitä poistetaan tuotteen ominaisuuksien kuvaus, koska sitä tarkastellaan lopputuotetta koskevan valvonnan yhteydessä.

Poistetaan sääntelyneuvoston antamaa lupaa tai sen suorittamaa valvontaa koskevat viittaukset, jotta ei rajoitettaisi vapaata liikkuvuutta.

Valmistusmenetelmä:

Tätä eritelmän osaa on muutettu perusteellisesti poistamalla siitä kohdat, jotka esiintyvät muissa osissa tai tulevat muutoin käsitellyiksi, ja lisäksi siinä on tarkistettu raaka-aineiden ja tuotantoprosessin erityispiirteitä teknisen kehityksen huomioon ottamiseksi.

Poistetaan ilmaisu ”Zamorano-juuston valmistukseen käytettävän maidon on oltava peräisin rekisteröidyltä lammastilalta ja sen on täytettävä B osassa mainitut edellytykset”, koska kyseinen B osa on siirretty tähän kohtaan ja siinä esitetään maidon määritelmä ja tyypilliset analyysiarvot.

Vähennetään maidon rasvan vähimmäispitoisuutta 7 prosentista 6,5 prosenttiin ja kuiva-aineen vähimmäispitoisuutta 17,5 prosentista 17 prosenttiin. Valvontaelimen tekemät lukemattomat analyysit ovat osoittaneet, että maidon keskimääräinen rasvapitoisuus ja keskimääräinen kuiva-ainepitoisuus vaihtelevat kuukausien mittaan sen mukaan, miten vuodenaikojen vaihtelu vaikuttaa maidon koostumukseen. Nämä muutokset eivät vaikuta lopputuotteen laatuun.

Muutetaan saostuslämpötilan ja -ajan vaihteluvälejä siten, että heran lämpötila muuttuu 28–32 °C:sta 28–35 °C:een ja saostusaika 30–45 minuutista 20–60 minuuttiin. Nämä muutokset ovat mahdollisia, kun otetaan huomioon valmistustekniikan kehittyminen ja tavanomaiset vuodenajoista johtuvat maidon koostumuksen vaihtelut.

Tähän eritelmän osaan lisätään maininta, että kaseiinilaatat kiinnitetään siten, että ne ovat näkyvillä lopputuotteessa.

Lisätään eritelmään juuston kokoon mukautetut kypsymisajat, jotta prosessin päättyessä tuloksena olisivat Zamorano-juustolle tyypilliset aistinvaraiset ominaisuudet, ja tätä varten lyhennetään alle 1,5 kilogramman painoisten juustojen kypsymisen vähimmäisaika 60 päiväksi.

Yhteys maantieteelliseen alkuperään:

Tuotteen ja maantieteellisen ympäristön välinen syy-yhteys ei muutu, vaan sen säilymisen takaa käytäntö, jossa Churra- ja Castellana-maatiaisrotujen lampaiden ruokinta perustuu olennaisesti laidunten, niittyjen ja sänkipeltojen hyödyntämiseen. Nyt kuitenkin lisätään mahdollisuus käyttää Churra- tai Castellana-rotuisen emän ja Assaf española -rotuisen isän risteytyksen ensimmäisen polven (F1) jälkeläisiä, jolloin eläinaineksen uusimiseen ei voida käyttää saman tilan eläimiä. Yhteys maantieteelliseen alkuperään säilytetään käyttämällä aina Churra- tai Castellana-rotuista emää.

Tätä varten lisätään uusi kappale, jossa kuvataan Assaf española -rotu samalla tavalla kuin muutkin soveltuvat rodut on kuvattu.

Valvontaelin:

Valvontaelimenä on vastedes toimivaltainen viranomainen Instituto Tecnológico Agrario de Castilla y León.

Merkinnät:

Lisätään mahdollisuus pitää juustoa kaupan annospakkauksissa, viipaleina tai raasteena.

Poistetaan sääntelyneuvoston antamaa lupaa tai sen suorittamaa valvontaa koskevat viittaukset, jotta ei rajoitettaisi vapaata liikkuvuutta.

Muutetaan etiketissä vaadittu maininta ”Queso Zamorano Denominación de Origen” maininnaksi ”Queso Zamorano Denominación de Origen protegida”, jotta se vastaisi asetusta (EY) N:o 510/2006 ja maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 soveltamista koskevista yksityiskohtaisista säännöistä 14 päivänä joulukuuta 2006 annettua komission asetusta (EY) N:o 1898/2006 (3).

Lisätään maininta siitä, että juustot tunnistetaan kiinnittämällä juuston pohjaan kaseiinilaatta valutus- ja puristusvaiheen aikana.

Lisätään eritelmään alkuperänimitystä koskeva tunnus.

Kansalliset vaatimukset:

Saatetaan ajan tasalle voimassa oleva suojattuihin alkuperänimityksiin ja suojattuihin maantieteellisiin merkintöihin vaikuttava lainsäädäntö.

Ehdotettuja muutoksia hakeva ryhmä on suojatun alkuperänimityksen ”Queso Zamorano” sääntelyneuvosto. Se on tuottajia ja valmistajia edustava elin, joka katsoo eritelmän muutoksen olevan sen oikeutettu etu.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (4)

”QUESO ZAMORANO”

EY-nro: ES-PDO-0117-01031–14.8.2012

SMM ( ) SAN ( X )

1. Nimi

Queso Zamorano

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuoteryhmä

Luokka 1.3 Juustot

3.2 Kuvaus 1 kohdassa nimetystä tuotteesta

Kyseessä on täysrasvainen kova juusto, joka on valmistettu Churra- tai Castellana-rodun uuhen tai Churra- tai Castellana-rotuisen emän ja Assaf española -rotuisen isän risteytyksen ensimmäisen jälkeläispolven (F1) uuhen maidosta; viimeksi mainitussa tapauksessa eläinaineksen uudistamiseen ei saa käyttää saman tilan eläimiä. Vähimmäiskypsymisaika on yli 1,5 kg:n painoisilla juustoilla 100 päivää ja alle 1,5 kg:n painoisilla juustoilla 60 päivää.

Valmiiksi kypsyneen juuston fyysiset ominaisuudet ovat seuraavat:

— muoto: tasapohjainen lieriö

— korkeus: enintään 14 cm

— läpimitta: enintään 24 cm

— paino: enintään 4 kg.

Valmiiksi kypsyneen juuston aistinvaraiset ominaisuudet ovat seuraavat:

— Kova ja kiinteä kuori, jonka väri vaihtelee kalpean keltaisesta tumman harmaaseen.

— Juuston rakenne kiinteä ja tiivis, väri vaihtelee valkoisesta kellertävän norsunluun väriseen; jonkin verran pieniä koloja.

— Tuoksu ja maku tuoreelle ja aina puhtaalle lampaanmaidolle tyypillisiä; nuorten juustojen tuoksussa ja maussa vivahdus voisulaa ja heinää ja kypsymisen edetessä juustoon tulee hyvin juoksettuneen maidon hivenen kuivien hedelmien ja pähkinöiden makua muistuttava maku; pitkään kypsyneiden juustojen maku on voimakas ja niillä on pitkä jälkimaku.

Valmiiksi kypsyneen juuston kemialliset ominaisuudet ovat seuraavat:

— rasva: vähintään 45 prosenttia kuiva-aineesta

— kuiva-aine: vähintään 55 prosenttia

— proteiinit: vähintään 30 prosenttia kuiva-aineesta

— pH: 4,8–5,8.

3.3 Raaka-aineet (ainoastaan jalostetut tuotteet)

Käytetään puhdasta täysmaitoa, joka ei sisällä ternimaitoa, kontaminantteja, säilöntäaineita, antibiootteja tai mitään muita tuotteita, jotka voivat vaikuttaa epäsuotuisasti juustoon valmistuksen, kypsymisen tai säilyttämisen aikana.

Maidon koostumusta kuvaavat analyysiarvot valmistuksen alkaessa ovat seuraavat:

— rasva: vähintään 6,5 prosenttia

— laktoosi: vähintään 4 prosenttia

— proteiini: vähintään 5 prosenttia

— happamuus (Dornic): enintään 23°

— kuiva-ainepitoisuus: vähintään 17 prosenttia.

3.4 Rehu (ainoastaan eläinperäiset tuotteet)

Uuhet saavat ravintonsa laiduntamalla rajatulla alueella. Kasvukauden ulkopuolella talviaikaan, jolloin ravinnon tarve on kuitenkin erityisen suuri (karitsoiminen, imetys), sekä silloin, kun rehua on niukasti vaikeiden sääolojen vuoksi, voidaan antaa täydennysrehuksi vilja-, palkokasvi- ja viherrehua unionin voimassa olevaa lainsäädäntöä noudattaen.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Maito tuotetaan ja juusto valmistetaan rajatulla maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Jokaisen rekisteröidyn yrityksen käyttämässä etiketissä on oltava maininta ”Queso Zamorano Denominación de Origen protegida”.

Kulutukseen tarkoitetut tuotteet on varustettava numeroidulla vastaetiketillä, josta voidaan tunnistaa kyseinen alkuperänimitys, sillä tavoin, ettei sitä voida käyttää enää uudelleen. Jokaisen juuston pohjassa on lisäksi oltava numeroitu kaseiinilaatta, joka kiinnitetään siihen valutus- ja puristusvaiheen aikana.

Queso Zamorano -juustoa voidaan myydä paloina, viipaleina ja raastettuna, kunhan se on pakattu ja sen alkuperä voidaan tunnistaa.

Alkuperänimityksen tunnus on:

4. Maantieteellisen alueen tarkka rajaus

Queso Zamorano -juustoa valmistetaan yksinomaan Zamoran maakunnassa.

5. Yhteys maantieteelliseen alkuperään

5.1 Maantieteellisen alueen erityisyys

Zamoran maakunta sijaitsee niemimaan luoteisosassa, valtaosaltaan Duerojoen laaksossa. Vain maakunnan luoteiskolkka on Miñojoen valuma-aluetta. Zamora on jyrkkien vastakohtien maakunta: Kaakkoisosassa on laaksoja, joiden topografia on kumpuilevaa – korkeuserot ovat pieniä ja rinteet loivia ja maisema on avara. Näitä olosuhteita on muovannut Dueroon laskeva laajalle levittäytynyt vesistö. Pohjoisessa vuorottelevat laaksot ja nummet, ja lounaisosalle ovat tyypillisiä suuret korkeuserot ja jyrkät rinteet, vaikka se ei olekaan varsinaisesti vuoristoista.

Maaperä voidaan jakaa kolmeen päätyyppiin: kalkkipitoinen ruskomaa ilmavan maakerroksen päällä, ruskomaa kivisten alloktonisten kerrostumien päällä ja eteläinen hapan ruskea maa.

Alueen ilmasto on mannermainen, ja sille ovat luonteenomaisia äärilämpötilat ja pitkä pakkaskausi. Talvisin pakkanen on jatkuvaa ja kestää joskus pitkälle kevääseen, kesät ovat puolestaan lämpimiä ja kuivia ja taivas on silloin kirkas. Alueella sataa niukasti, maakunnan keskisademäärä on 300–500 mm vuodessa ja sateisin vuodenaika on syksy.

Maakunnan joista 98,5 prosenttia sijaitsee Dueron valuma-alueella, ja loput 1,5 prosenttia (163 km2), joka saa vetensä Bibeyjoesta, sijaitsee Miñon valuma-alueella.

Laidunten kasvillisuus koostuu pääasiassa heinäkasveista. Alueita, joita ei käytettäisi lampaiden laitumeksi, ei juuri ole. Sadonkorjuun jälkeen ne hyödyntävät ravinnokseen pelloilta viljojen oljet ja tähkät ja runsaasti proteiinia sisältävien palkokasvien jätteet.

5.2 Tuotteen erityisyys

Zamoran osuus maan lampaanmaidon tuotannosta on 18 prosenttia ja Kastilia ja Leónin tuotannosta 30 prosenttia, ja näin se on maan suurin lampaanmaidon tuottaja.

Puhtaina rotuina pidetään Churra- ja Castellana-maatiaisrotuja. Soveltuvina pidetään myös Churra- tai Castellana-rotuisen emän ja Assaf española -rotuisen isän risteytyksen ensimmäisen polven (F1) jälkeläisiä, mutta tällöin eläinaineksen uusimiseen ei voida käyttää saman tilan eläimiä.

Eläinten ruokinta tapahtuu laiduntamisen muodossa, talvella ja erityisen suuren ravinnon tarpeen aikana annetaan lisäksi vilja-, palkokasvi- ja viherrehua.

Juuston valmistuksessa käytetään perinteisiä menetelmiä riippumatta siitä, ovatko maidon vastaanottajina pienet käsiteollisuusyritykset tai keskisuuret ja suuret yritykset.

Queso Zamorano on lampaanmaidosta valmistettu täysrasvainen puristettu juusto. Muodoltaan se on litteä lieriö, hyvin säännöllinen ja tasasuhtainen. Sivut ovat suorat, ja niihin on painautunut jälki esparto-kasvin niinestä valmistetusta perinteisestä juustomuotista (pleitas).

Kun juusto on kypsynyt optimaalisesti, leikkauspinta on suurimmaksi osaksi norsunluun värinen, lisänä häivähdys keltaista, ja puolihimmeä. Kypsymisen edetessä juuston väristä katoaa keltainen sävy, ja se muuttuu puhtaan norsunluun värisestä kypsyneemmillä juustoilla tumman norsunluun väriseksi. Pinnan himmeys syvenee, ja siihen saattaa ilmaantua pienten jyvien muotoisia ja väriltään vaaleita, lähes valkoisia tyrosiinikiteitä, jotka erottuvat selvästi leikkauspinnassa.

Tuoksu muistuttaa suuresti lämmintä miellyttävää lampaanmaitoa. Vähän kypsyneen juuston tuoksussa on vivahdus voisulaa ja heinää, ja kypsymisen edetessä tuoksu alkaa muistuttaa kuivien hedelmien ja pähkinän tuoksua.

Kohtuullisesti kypsyneen juuston suutuntuma on pehmeä ja miellyttävän kermainen, hieman tarttuva ja kohtuullisen kimmoisa. Kun kypsyminen jatkuu pidemmälle, murenevuus kasvaa, kimmoisuus vähenee ja juusto alkaa tuntua jauhoiselta tai rakeiselta.

Maku on voimakas, perusmakujen lisäksi havaitaan happamuutta ja suolaisuutta, kuitenkin tasapainoisella tavalla, ja siinä on hyvin juoksettuneen lampaanmaidon tuntu, joka voimistaa ja pyöristää makukombinaatiota.

Tuoksu ja maku voimistuvat yhtä aikaa kypsymisen edetessä, mutta ne ovat selvästi havaittavissa jo puoliksi kypsyneessä juustossa.

Juustolla on hieno ja hento jälkimaku, johon liittyy nenän kautta havaittava voimistunut rasvahappojen aromi.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Fyysinen ympäristö, joka muodostuu olennaisesti laaksoissa ja loivasti kumpuilevilla nummilla sijaitsevista viljelymaista, mannerilmasto äärilämpötiloineen ja vähäisine sateineen sekä pääasiassa Zamoran maakunnan laidunten, niittyjen ja viljan sänkipeltojen hyödyntämiseen tukeutuva lampaiden ruokinta ovat tekijöitä, joiden ansiosta maito antaa Queso Zamorano -juustolle sen erityisvivahteet ja ominaispiirteet, kuten norsunluun värisen, hieman kellertävän kuoren, lampaanmaidon aromin ja tuoksun, johon sekoittuu vasta vähän kypsyneellä juustolla vivahdus voisulaa ja heinää ja pidemmälle kypsyneellä juustolla hyvin juoksettuneen maidon hivenen kuivattua hedelmää ja pähkinää muistuttava maku. Pitkään kypsyneen juuston maku on hyvin voimakas ja kehittynyt, ja jälkimaku on pitkä. Kohtuullisen kypsymisajan jälkeen suutuntuma on pehmeä ja miellyttävän kermainen, hieman tarttuva ja kohtuullisen kimmoisa. Kun kypsyminen jatkuu pidemmälle, murenevuus kasvaa, kimmoisuus vähenee ja juusto alkaa tuntua jauhoiselta tai rakeiselta.

Eritelmän julkaisutiedot

(Asetuksen (EY) N:o 510/2006 (5) 5 artiklan 7 kohta)

http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) EUVL L 369, 23.12.2006, s. 1.

(4) Korvattu asetuksella (EU) N:o 1151/2012.

(5) Katso alaviite 4.